Franjevački samostan Petrićevac

RASPORED SV. MISA O SVETKOVINI SVIH SVETIH ZA GODINU 2019.
2019-10-27 - 2019-11-01 | Banja Luka
Sestre i braćo, dragi naši župljani u zemlji i inozemstvu. Ostalo je još manje od mjesec dana do svetkovine Svih Svetih kad ćete vi, vjerujemo, u velikom broju doći da obiđete svoje pokojne i da se zajedno s nama pomolite za njihove duše. Kako biste se mogli što bolje organizirati i ovim putem, preko naše samostanske web stranice, objavljujemo raspored svetih misa na naša dva groblja:
Na groblju sv. Franje (Samostansko groblje) sveta misa je u nedjelju 27. listopada u 11:00 sati.
Na groblju sv. Stjepana (Motičko groblje) sveta misa je na svetkovinu Svih Svetih 01. studenog u također u 11:00 sati.
Kao i prošlih godina i ove ćemo godine moliti opijela (molitve za pokojne) prije svetih misa.
Izvor: Samostan Petrićevac

PRVA OBLJETNICA POSVETE CRKVE NA PETRIĆEVCU
2019-10-22 | Banja Luka
Dana 22. listopada ove godine samostanska i župna zajednica na Petrićevcu proslavit će prvu obljetnicu posvete crkve sv. Ante Padovanskog na Petrićevcu. Budući da je taj datum i spomendan sv. Ivana Pavla II. pape, a koji je prije 16 godina pohodio ovo mjesto, prigoda je da se toga dana prisjetimo pastirskog pohoda ovoga sveca gradu Banjaluci i ovome samostanu. Svečano misno slavlje u 17:00 sati predvodit će fra Ivo Orlovac, župnik župe Barlovci. Dobro nam došli da zajedno proslavimo ovaj značajan datum za našu župnu zajednicu.
Izvor: Samostan Petrićevac

SUSRET BROĆANSKOG I BANJOLUČKOG DEKANATA NA PETRIĆEVCU
2019-10-19 | Banja Luka
Prije nekoliko godina, na susretu biskupa i dekana Vrhbosanske metropolije, koji se održao u Travniku, odlučeno je da se dekanati cijele BiH međusobno upoznaju, zbliže i združe. To će se postići tako da svaki dekanat sa svojim dekanom, svećenicima i vjernicima pohodi partnerski dekanat koji mu je dodijeljen. Naš Banjolučki dekanat za svoj partnerki dekanat dobio je Broćanski iz Hercegovine u koji spadaju ove župe: Čerin, Čitluk, Gradina, Gradnići, Kruševo, Međugorje i Ploče – Tepčić.
Susret ova dva dekanata bit će u subotu 19. listopada na Petrićevcu. Svetu misu u 11:00 sati predvodit će dekan don Đuro Bender, župnik u Gradini. Nakon mise bit će predstavljanje oba dekanata te prigodni kratki koncert kojeg će izvesti klapa gostujućeg dekanata. Naš Banjolučki dekanat u koji spadaju župe: Banja Luka, Barlovci, Budžak, Ivanjska, Marija Zvijezda, Motike, Petrićevac, Presnače, Šimići i Trn zajedničkim će angažmanom počastiti kako goste tako i domaće vjernike čorbancom, pićem i kolačima. Nakon ručka predviđen je posjet gostujućeg dekanata samostanu Trapista, župi Presnače i katedrali. Potičemo sve naše vjernike da odvoje svoje vrijeme te dođu na ovaj susret i zajedničko druženje.
Izvor: Samostan Petrićevac

"KORAK DO BOSNE"
2019-10-18 | Banja Luka
Hrvatsko kulturno društvo Napredak iz Banja Luke objavljuje da će, Studentski teatar Franjevačke teologije iz Sarajeva, izvesti poznati scenski prikaz o životu i djelu poznatog Banjalučanina fra Ivana Frane Jukića. Ovim putem pozivaju se svi ljubitelji kulture i poštovatelji ovog povijesnog velikana da 18. listopada 2019. s početkom u 19 sati, dođu u gradsko kazalište Jazavac u Banjoj Luci. Dobro došli!
Izvor: Samostan Petrićevac

HODOČAŠĆE U MARIJU BISTRICU
2019-10-12 | Marija Bistrica
Kao i svake godine tako se i ove, po odredbi naših biskupa u BiH, 12. listopada organizira se tradicionalno hodočašće u marijasnko svetište u Mariju Bistricu. Prigoda je to da katolici iz dvije biskupije u BiH Banjolučke i Vrhbosanske pohode ovo svetište. Organizator puta za našu regiju je i ovaj put vlč. Žarko Vladimir Ošap, župnik Banjolučki.
Svi oni koji žele biti sudionici ovogodišnjeg hodočašća trebaju se prijaviti kod organizatora, a mogu to učiniti i u župnom uredu na Petrićevcu. Polazak je predviđen ujutro u 4:30 sati, a cijena je 25,00 KM.
Izvor: Samostan Petrićevac

POZIV NA SAMOSTANSKI KAPITUL
2019-10-09 | Banja Luka
Obavještavaju se sva braća našeg samostanskog dištrikta da će se, u srijedu 09. listopada u prostorijama franjevačkog samostana na Petrićevcu, održati redovni jesenski kapitul s početkom u 10:00 sati.
Mir i dobro!
Izvor: Samostan Petrićevac

Duhovne vježbe u franjevačkom samostanu u Pazinu
2019-10-06 - 2019-10-11 | Pazin
Draga braćo,
u dogovoru s Južnoslavenskom konferencijom provincijalnih ministara, u Kući molitve naše Konferencije u Franjevačkom samostanu Pohođenja Marijina u Pazinu, za svu braću iz Konferencije od 6. do 11. listopada 2019. održat će se duhovne vježbe s temom „Pretvoriti se u molitvu (usp. 2 Čel 95)“. Duhovne vježbe utemeljene na biblijskim i franjevačkim tekstovima moderirat će fra Darko Tepert.
Na duhovnim vježbama poseban naglasak bit će stavljen na molitvu i šutnju, a jedan dan bit će predložen i post.
Okupljanje je u nedjelju, 6. listopada, do 18,30, a završetak je u petak, 11. listopada, s ručkom.
Zainteresirana braća mogu se javiti na e-mail: fratri.pazin@gmail.com
Naše mogućnosti prihvata nisu velike, pa na duhovnim vježbama može sudjelovati desetak braće. Stoga vas molimo da se na vrijeme prijavite.
Uz srdačan pozdrav,
fra Darko Tepert
gvardijan

OBRED PREMINUĆA SV. FRANJE
2019-10-03 | Banja Luka
Dana 03. listopada redovnici i redovnice, članovi reda sv. Franje, na poseban način časte trenutak kad je naš sv. Otac Franjo pošao u susret sestrici smrti (kako je on od milja volio nazivati). U katoličkoj crkvi postoje samo dva obreda preminuća. To su na Veliki petak – Muka i smrt Isusa Krista i ovaj, sjećanje na dan kad je preminuo sv. Franjo.
Naša zajednica će ove godine po PRVI PUTA nakon rata imati obred preminuća u samostanskoj crkvi na Petrićevcu, što nas sve članove ove zajednice čini sretnima i ponosnima. Svi koji žele nazočiti ovom obredu su dobro došli. Krunica će biti u 17:30h a obred preminuća i sveta misa u 18:00 sati.
Izvor: Samostan Petrićevac

HODOČAŠĆE U LUDBREG
2019-09-24 - 2019-09-27 | Ludbreg
Družba sestara Klanjateljice Krvi Kristove organiziraju u subotu 28. rujna hodočašće u poznato nacionalno svetište Krvi Kristove u Ludbregu nedaleko od Varaždina za članove zajednice Krvi Kristove iz Banja Luke. Članovima spomenute zajednice mogu se pridružiti i ostali vjernici laici koji bi ovom prilikom željeli pohoditi ovo svetište. Cijena putovanja bi trebala biti između 25 i 30 KM ovisno o broju prijavljenih sudionika.
Polazak je ispred Banjolučke katedrale u 5 sati u jutro, a u Budžaku ispred kuće časnih sestara u 5:30 h. Povratak je isti dan navečer, ne prekasno.
Zainteresirani se mogu prijaviti na telefone kontakt osoba: s. Ancilla Vukoja: 063/789-550 i gđa Antonija Todorović 066/250-550

Obljetnica susreta fra Anđela Zvizdovića i sultana Mehmeda el-Fatiha
2019-09-13 - 2019-09-14 | Fojnica
JUŽNOSLAVENSKA KONFERENCIJA OFM
SLOVENIJA – HRVATSKA – BOSNA I HERCEGOVINA
FRANJEVAČKA PROVINCIJA SVETOG KRIŽA
BOSNA SREBRENA – SARAJEVO
FRANJEVAČKI SAMOSTAN DUHA SVETOGA – FOJNICA

800. obljetnica susreta svetog Franje Asiškog i sultana Malika al-Kamila
555. obljetnica susreta fra Anđela Zvizdovića i sultana Mehmeda el-Fatiha
Središnji događaj proslave u Fojnici

Petak, 13. 9. 2019.
Franjevački samostan Duha Svetoga, Fojnica
15.30 Doček uzvanika i razgledavanje muzeja
17.00 Obraćanje uzvanicima: fra Mirko Majdandžić, gvardijan i gosp. Mile Blažević, kipar
Blagoslov kipa fra Anđela Zvizdovića „Spomenik susreta“, fra Jozo Marinčić, provincijal
Hotel Reumal, Fojnica
18.00 Akademija „Hommage fra Anđelu Zvizdoviću“ u velikoj dvorani
– Pozdravni govor: fra Jozo Marinčić, provincijal
– Prigodan govor: „Susret Zapada i Istoka“, prof. dr. fra Marko Karamatić
– Izabrane pjesme: Zbor bogoslova „Fra Nenad Dujić“, dirigent fra Emanuel Josić
– Dramski komad: Dževad Karahasan, „Kušnje fra Anđela Zvizdovića“, izvode: bogoslovi Franjevačke teologije u Sarajevu, režija: Gordana Boban
19.30 Večera u restoranu

Subota, 14. 9. 2019.
Franjevački samostan Duha Svetoga, Fojnica
KAPITUL NA ROGOŽINAMA
9.00 Okupljanje fratara i svećenika
10.00 Prigodan govor: „Duhovni lik fra Anđela Zvizdovića“, mons. fra Marko Semren, biskup
12.00 Sv. misu predvodi mons. fra Marko Semren, biskup / homilija dr. fra Ivan Sesar, gen. definitor i izaslanik Generalnog ministra OFM, a u koncelebraciji su provincijali: fra Marjan Čuden (Ljubljana), fra Ilija Vrdoljak (Zagreb), fra Andrija Bilokapić (Zadar), fra Marko Mrše (Split), fra Miljenko Šteko (Mostar), fra Josip Blažević (OFMConv), fra Jure Šarčević (OFMCap), fra Ivo Martinović (TOR) i fra Jozo Marinčić (Sarajevo) i svećenici
13.00 Ručak
14.00 Bratski susret i razgledavanje muzeja
17.00 Završetak
